作者:葛長庚
標題:沁園春
內容:錦繡文章，圭璋聞望，碧落侍郎。昨履聲漸近，星辰避次，竹符重剖，湖海生光。委羽天空，石橋水冷，每為眾生時雨滂。君知否，是民心襦庫，吏膽冰霜。少須召入鵷行。也不念無人荷紫囊。有本朝曾旦，移春手段，舊家羲獻，補月心腸。此去三山，卻登八座，已準金甌姓氏香。還朝處，雙鳧作對，五馬成行。